ROZHODNUTIE KOMISIE
z 15. apríla 2005,
ktorým sa stanovuje dočasné obchodovanie s určitým osivom druhu Glycine max, ktoré nespĺňa požiadavky smernice Rady 2002/57/ES
[oznámené pod číslom K(2005) 1137]
(Text s významom pre EHP)
(2005/310/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2002/57/ES z 13. júna 2002 o obchodovaní s osivom olejnín a priadnych rastlín (1), najmä na jej článok 21 ods. 1,
keďže:
(1)
V Rakúsku je množstvo dostupného osiva sóje (Glycine max), ktoré je vhodné na pestovanie za klimatických podmienok v tejto krajine a ktoré spĺňa požiadavky na klíčivosť podľa smernice 2002/57/ES, nedostatočné a preto neadekvátne uspokojuje potreby tohto členského štátu.
(2)
Nie je možné dostatočne uspokojiť dopyt po osive tohto druhu osivom z iných členských štátov alebo tretích krajín, ktoré spĺňajú všetky požiadavky ustanovené v smernici 2002/57/ES.
(3)
Na základe uvedeného by Rakúsko malo byť oprávnené povoliť obchodovanie s osivom tohto druhu, ktoré podlieha menej prísnym požiadavkám, na obdobie do 15. júna 2005.
(4)
Okrem toho iné členské štáty, bez ohľadu na to, či osivo bolo zozbierané v členskom štáte alebo v tretej krajine zahrnutej v rozhodnutí Rady 2003/17/ES zo 16. decembra 2002 o rovnocennosti terénnych inšpekcií uskutočňovaných v tretích krajinách na množiteľskom poraste pre produkciu osiva a o rovnocennosti osiva vyprodukovaného v tretích krajinách (2), ktoré majú možnosť zásobovať Rakúsko osivom tohto druhu, by mali byť oprávnené povoliť obchodovanie s takýmto osivom.
(5)
Je vhodné, aby Rakúsko konalo ako koordinátor s cieľom zabezpečiť, aby celkové množstvo osiva povoleného na základe tohto rozhodnutia nepresahovalo maximálne množstvo zahrnuté v tomto rozhodnutí.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE
Článok 1
Uvádzanie osiva sóje (Glycine max), ktoré nespĺňa minimálne požiadavky na klíčivosť ustanovené v smernici 2002/57/ES, na trh Spoločenstva sa povoľuje na obdobie do 15. júna 2005, v súlade s podmienkami stanovenými v prílohe k tomuto rozhodnutiu a s nasledujúcimi podmienkami:
a)
klíčivosť musí byť najmenej taká, ako stanovuje príloha k tomuto rozhodnutiu;
b)
úradné označenie musí uvádzať klíčivosť zistenú úradným preskúšaním vykonaným v súlade s článkom 2 ods. 1 písm. f) a g) smernice 2002/57/ES;
c)
osivo bolo najskôr umiestnené na trh v súlade s článkom 2 tohto rozhodnutia.
Článok 2
Ktorýkoľvek dodávateľ, ktorý chce na trh uviesť osivo uvedené v článku 1, požiada o povolenie členský štát, v ktorom má sídlo alebo do ktorého dováža.
Príslušný členský štát dodávateľovi nepovolí umiestnenie osiva na trh, ak:
a)
existuje dostatok dôvodov pochybovať o tom, či je dodávateľ schopný na trh umiestniť také množstvo osiva, pre aké požiadal o povolenie; alebo
b)
by celkové množstvo povolené na obchodovanie na základe príslušnej výnimky presahovalo minimálne množstvo uvedené v prílohe.
Článok 3
Pri uplatňovaní tohto rozhodnutia si členské štáty navzájom administratívne pomáhajú.
Pokiaľ ide o článok 1, Rakúsko koná ako koordinačný členský štát s cieľom zabezpečiť, aby celkové povolené množstvo nepresahovalo maximálne množstvo stanovené v prílohe.
Každý členský štát, ktorý obdrží žiadosť podľa článku 2, okamžite oznámi koordinačnému členskému štátu množstvo uvedené v žiadosti. Koordinačný členský štát okamžite informuje tento členský štát o tom, či by povolenie mohlo mať za následok prekročenie maximálneho množstva.
Článok 4
Členské štáty okamžite oznámia Komisii a ostatným členským štátom množstvá, ktoré v súlade s týmto rozhodnutím povolili uvádzať na trh.
Článok 5
Toto rozhodnutie je určené členským štátom.
V Bruseli 15. apríla 2005